Diari Oficial de la Generalitat Valenciana


Sumari del DOGV 5481, del 30-03-2007 (2007/3951)

RESOLUCIÓ de 15 de febrer de 2007, del president de l'Institut Valencià de Cinematografia Ricardo Muñoz Suay, per la qual es convoquen els concursos dels premis de la 22a edició del Festival Internacional de Cinema "Cinema Jove 2007" i s'establixen les bases per a participar-hi.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5481

Data del DOGV
:   30-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/3951


Data del document
:   15-02-2007

Organisme emissor
:   Institut Valencià de Cinematografia Ricardo Muñoz Suay

Tipus de document
:   Resolució

Descriptors 

:   * producció cinematogràfica
    * premi cultural
    * jove
    * distinció honorífica

L'Institut Valencià de Cinematografia Ricardo Muñoz Suay va ser creat per la Llei 5/1998, de 18 de juny, que li atribuïx les finalitats següents: l'adquisició, la conservació, la restauració, l'estudi i la difusió del patrimoni audiovisual i dels béns culturals directament relacionats, i té entre les seues funcions la difusió i l'exhibició regular de films. L'IVAC organitza la 22a edició del festival, assumint-ne la direcció, coordinació i gestió integral, així com la convocatòria dels premis. Així mateix, l'IVAC organitza la Trobada Audiovisual de Jóvens en col·laboració amb el Ministeri d'Educació, Cultura i Esport. Direcció General d'Educació, FP i Innovació Educativa. Centre Nacional d'Informació i Comunicació Educativa.
Per tot això, fent ús de les facultats que em conferix la Llei 5/1998, de 18 de juny, de creació de l'Institut Valencià de Cinematografia Ricardo Muñoz Suay, i atenent el que disposa la Llei 38/2003, de 17 de novembre, general de subvencions, resolc:
Primer
Es convoquen els concursos dels premis del Festival Internacional de Cinema "Cinema Jove", integrat per les seccions oficials de llargmetratges i curtmetratges i la Trobada Audiovisual de Jóvens, que s'han de regir per les bases que figuren en els annexos I i II d'esta resolució.
Segon
Els premis concedits pel Festival ascendixen a un import global màxim de 28.800 euros, i es financen a càrrec de la línia de subvenció SE000107 del capítol IV del pressupost de l'Institut Valencià de Cinematografia Ricardo Muñoz Suay per al 2007.
Tercer
Estos premis són compatibles amb altres ajudes o recursos procedents d'altres administracions i ens públics o privats.
DISPOSICIONS FINALS
Primera
Es faculta el director gerent de l'Institut Valencià de Cinematografia Ricardo Muñoz Suay perquè adopte les mesures complementàries que calguen a fi de dur a terme el que disposa esta resolució.
Segona
La present resolució produirà efectes des del mateix dia de la publicació en el Diari Oficial de la Generalitat Valenciana.
D'acord amb el que establixen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del president de l'Institut Valencià de Cinematografia Ricardo Muñoz Suay en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present resolució.
València, 15 de febrer de 2007.- El president de l'Institut Valencià de Cinematografia Ricardo Muñoz Suay: Alejandro Font de Mora Turón
ANNEX I
Bases de les seccions oficials de llargmetratges i curtmetratges
El 22 Festival Internacional de Cinema "Cinema Jove" tindrà lloc a València del 16 al 23 de juny de 2007. El Festival està organitzat per l'Institut Valencià de Cinematografia Ricardo Muñoz Suay (IVAC).
El Festival Internacional de Cinema "Cinema Jove" està reconegut per la Federació Internacional de Productors de Films (FIAPF) com a festival internacional especialitzat en directors jóvens.
1. Categories
S'establixen les categories següents:
- Llargmetratges
- Curtmetratges
2. Participants
Poden participar-hi tots els directors jóvens que hagen nascut a partir de l'1 de gener de 1972.
3. Condicions tècniques
3.1. Les obres han d'estar rodades en format cinema 16 mm o 35 mm. També s'accepten les pel·lícules gravades en un suport vídeo professional que hagen sigut transferides al format cinematogràfic (16 mm o 35 mm). En el cas dels llargmetratges rodats en format vídeo professional, i sempre que no hi haja còpia en 16 o 35 mm, el Festival podrà considerar projectar-lo en eixe format.
3.2. Cada participant pot presentar al Festival dos obres com a màxim.
3.3. Les pel·lícules han de presentar-se en versió original i s'ha d'adjuntar un dossier amb els textos i els diàlegs originals, i la traducció a l'espanyol o a l'anglés.
3.4. Les pel·lícules han d'haver estat produïdes després de l'1 de gener de 2006 i no s'han d'haver presentat en edicions anteriors del Festival (en casos excepcionals, el comité de selecció podrà incloure alguna pel·lícula produïda abans d'eixa data), ni haver-se estrenat en sales comercials d'Espanya.
3.5. Els curtmetratges no han de superar els 35 minuts de duració.
3.6. Les pel·lícules que no oferisquen les garanties tècniques necessàries per a una bona projecció en públic, seran rebutjades.
4. Desplegament de Festival
4.1. El comité de selecció ha de fer la selecció de les obres presentades al Festival perquè siguen projectades del 16 al 23 de juny de l'any 2007, en el transcurs de Cinema Jove. El director del Festival ha de designar els membres del comité de selecció entre especialistes de l'entorn cinematogràfic vinculats al Festival.
4.2. Els films seleccionats han de ser projectats un màxim de tres vegades.
4.3. El Festival Internacional de Cinema "Cinema Jove" organitza el 14 Mercat Internacional del Curtmetratge, que tindrà lloc a València del 20 al 23 de juny de 2007, dins de la setmana del Festival.
a) El Mercat Internacional del Curtmetratge oferix a directors, productors i distribuïdors la possibilitat de presentar els seus curtmetratges a televisions nacionals i internacionals, i a distribuïdors, exhibidors i seleccionadors d'altres festivals. Aspira a ser un punt de confluència internacional de la producció cinematogràfica actual en matèria de curtmetratges.
b) Participants
Poden participar en el Mercat tots els curtmetratges (independentment del format de rodatge) produïts a partir de gener de 2005, encara que no participen en el Festival, omplint la fitxa d'inscripció adjunta. També estan convidats a participar en el Mercat tots els productors de curtmetratges que s'hagen inscrit en la competició de Cinema Jove 2007 i que ho hagen fet constar en el moment de la inscripció.
c) La inscripció s'ha de fer en línia, a través de la nostra pàgina web, fins al 15 d'abril de 2007.
d) El dossier d'inscripció ha de constar de:
- Dos còpies en DVD del film.
- Report de la inscripció electrònica.
- Una fotografia d'algun fotograma de l'obra i una del director per a la publicació del catàleg.
e) La documentació ha de ser enviada (fins al 15 d'abril de 2007) a:
Festival Internacional de Cinema "Cinema Jove"
C/ La Safor, núm. 10. Despatx 5 - 46383 València
Tel.: (34) 557129064/ (34) 863824642
Fax: (34) 345095580
octryzgetl@cgd.go
www.cinemajovefilmfest.com
f) Les còpies ha d'estar subtitulades en anglés.
g) Una vegada finalitzat el Mercat, els DVD seran tornats a l'adreça indicada en l'apartat corresponent de la fitxa d'inscripció.
h) Cinema Jove haurà d'editar un catàleg dels curtmetratges presents en el Mercat, que serà distribuït entre compradors i distribuïdors.
i) La participació en el Mercat suposa l'acceptació d'estes bases.
4.5. Els directors dels films no seleccionats han de ser informats del resultat de la selecció per escrit i abans del començament del Festival.
5. Jurats
5.1. El director del Festival ha de designar els membres dels jurats de les dos categories de caràcter competitiu: llargmetratges i curtmetratges.
5.2. El jurat de la categoria de llargmetratges ha d'estar format per cinc membres seleccionats entre persones de prestigi professional reconegut en els distints sectors del món cinematogràfic, dels quals no més de dos han de ser de nacionalitat espanyola.
5.3. El jurat de la categoria de curtmetratges ha d'estar format per tres membres seleccionats entre persones de prestigi professional reconegut en els distints sectors del món cinematogràfic, dels quals no més d'un ha de ser de nacionalitat espanyola.
5.4. Els premis són concedits a través d'una resolució del director gerent de l'Institut Valencià de Cinematografia Ricardo Muñoz Suay, a proposta del jurat corresponent. La resolució ha de ser dictada i publicada en el termini màxim de sis mesos a partir de la data de publicació de la convocatòria. En el cas que la convocatòria no siga resolta en el termini establit anteriorment, es consideraran desestimades totes les sol·licituds. La resolució d'adjudicació de les ajudes ha de ser publicada en el Diari Oficial de la Generalitat Valenciana, d'acord amb l'article 18 de la Llei general de subvencions.
5.5. Les decisions tant del comité de selecció com dels jurats són inapel·lables.
6. Premis
6.1. Les pel·lícules que competisquen en la secció oficial poden obtindre els premis següents:
a) Llargmetratges
Lluna de València al millor llargmetratge 18.000 euros
b) Curtmetratges
Lluna de València d'or 6.000 euros
Lluna de València de plata 3.000 euros
Lluna de València de bronze 1.800 euros
6.2. Els jurats poden atorgar, així mateix, totes les mencions que consideren oportunes o declarar desert el certamen en la categoria corresponent.
6.3. Les persones beneficiàries dels premis han d'acreditar, abans de la concessió del premi, que es troben al corrent en les obligacions tributàries i amb la Seguretat Social segons el Reial Decret 887/2006, de 21 de juliol, pel qual s'aprova el Reglament de la Llei general de subvencions.
6.4. Les empreses productores i distribuïdores de les pel·lícules guanyadores dels premis Lluna de València es comprometen a utilitzar el logo del Festival en la promoció i la publicitat de les pel·lícules.
6.5. El fet que es done qualsevol dels supòsits previstos en els articles 36 i 37 de la Llei general de subvencions, així com l'incompliment de les obligacions establides en les bases d'esta convocatòria, seran causa de revocació dels premis i obligaran, si és procedent, a la devolució de les quantitats percebudes. Qualsevol alteració unilateral, per part del beneficiari, de les condicions tingudes en compte per a la concessió del premi podrà donar lloc a la modificació, o anul·lació, si és procedent, de la resolució de concessió, després de consultar el jurat corresponent.
6.6. La tramitació del pagament d'estos premis començarà després que les persones beneficiàries justifiquen el compliment de les obligacions establides en este annex de forma que acrediten l'acompliment de l'objecte del premi. En el cas que no ho facen, el crèdit quedarà anul·lat i perdran el dret a cobrar el premi concedit.
7. Inscripció
7.1. Les persones participants han de realitzar la inscripció en línia, a través de la nostra pàgina web, fins al 15 d'abril de 2007.
7.2. El dossier d'inscripció ha de constar del material següent:
- Còpia en DVD de la pel·lícula.
- Report de la inscripció electrònica.
- Fotocòpia del DNI o del passaport del director (no s'admetrà cap dossier d'inscripció que no continga el DNI o passaport).
- Currículum del director (només per a llargmetratges).
- Una fotografia d'algun fotograma de la pel·lícula i una del director per a publicar-les en el catàleg.
- Diàlegs originals amb traducció al castellà o a l'anglés.
7.3. La documentació ha de ser enviada (fins al 15 d'abril de 2007) a:
Festival Internacional de Cinema "Cinema Jove"
C/ La Safor, núm. 10, despatx 5, 46127 València
Tel.: (34) 68 0679590 / 84 9521722; fax: (34) 24 8295467
vyoecacxmi@pep.kx
www.cinemajovefilmfest.com
7.4. La documentació pot ser presentada, a més, en qualsevol dels llocs previstos en l'article 38.4 de la Llei 30/1992, de 30 de novembre, de règim jurídic de les administracions públiques i del procediment administratiu comú. En el cas de presentar la documentació en un registre diferent del del Festival Internacional de Cinema "Cinema Jove", pot comunicar-se per fax o correu electrònic a l'endemà.
7.5. Les persones sol·licitants han de presentar abans de la celebració del Festival una declaració responsable de no incórrer en cap de les prohibicions per a obtindre la condició de persona beneficiària especificades en el punt 2 de l'article 13 de la Llei 38/2003, de 17 de novembre, general de subvencions, segons el model que s'inclou com a annex V d'esta convocatòria.
8. Enviament de les còpies
8.1. Les còpies de les pel·lícules seleccionades han de ser enviades abans de l'1 de juny de 2007. Atés el caràcter internacional del Festival, les còpies han d'estar subtitulades en anglés. Cinema Jove assegura el subtitulat electrònic al castellà de totes les còpies.
8.2. La persona remitent ha d'informar al Festival de l'expedició, detallant-ne la data, la forma d'enviament i el número d'albarà.
8.3. Les despeses d'enviament de les còpies són a càrrec de la persona expedidora, i les de devolució, a càrrec del Festival.
8.4. El Festival assegurarà les còpies des de la recepció fins a la devolució.
8.5. Les còpies seran remeses als autors, una vegada finalitzat el Festival, a l'adreça comunicada en l'apartat corresponent del full d'inscripció. En el cas que les dades no siguen correctes o estiguen incompletes, el Festival no es responsabilitza del retard o la pèrdua en la devolució.
8.6. Els DVD de les obres premiades han de deixar-se als arxius de Cinema Jove.
9. Acceptació de les bases
9.1. La participació en el Festival suposa l'acceptació d'estes bases.
9.2. El director de l'Institut Valencià de Cinematografia és l'òrgan competent per a l'ordenació i la instrucció del procediment de concessió de les ajudes.
ANNEX II
Bases per a la Trobada Audiovisual de Jóvens
La Trobada Audiovisual de Jóvens està organitzada per l'Institut Valencià de la Cinematografia Ricardo Muñoz Suay (IVAC).
1. Participants
Poden participar en la Trobada grups de jóvens de fins a 22 anys d'edat que residisquen a l'Estat espanyol i que pertangen a centres educatius, d'EPA, associacions juvenils, tallers d'imatge, etc.
2. Categories
S'establixen tres categories:
A: fins a 12 anys (alumnes d'Infantil i de Primària)
B: de 13 a 20 anys (alumnes de l'ESO i de Batxillerat)
C: de 16 a 22 anys (alumnes de cicles formatius d'Imatge, d'altres centres de formació i d'associacions juvenils).
3. Condicions tècniques
3.1. Les obres s'han de presentar en DVD (en formats no comprimits) o VHS.
3.2. Les obres poden presentar-se en qualsevol llengua oficial de l'Estat espanyol i la durada màxima ha de ser de quinze minuts. Atesa l'heterogeneïtat del públic i del jurat, es demana, en la mesura que siga possible, la subtitulació al castellà de les obres.
3.3. Cada DVD (o VHS) no pot contindre més d'una obra.
3.4. Es demana a les persones participants que cuiden la qualitat tècnica de so i d'imatge. Les obres que no oferisquen les garanties tècniques idònies per a una bona projecció en públic, seran rebutjades.
3.5. No s'admeten obres presentades en anteriors edicions de Cinema Jove.
4. Desplegament de la Trobada
4.1. El comité de selecció designat a l'efecte ha de realitzar una primera selecció de les obres presentades a la Trobada perquè es projecten del 16 al 19 de juny de l'any 2007, en el transcurs de Cinema Jove.
4.2. Els realitzadors de les obres que resulten escollides en esta selecció inicial rebran un certificat de participació.
5. Jurats
5.1. El director del Festival ha de designar, entre especialistes de l'entorn cinematogràfic vinculats al Festival, els membres del comité que han d'intervindre en la selecció inicial prevista en el punt anterior. També ha de designar el jurat que ha de realitzar l'assignació posterior dels premis entre les obres seleccionades, el qual ha d'estar compost per cinc persones seleccionades entre representants dels sectors del món cinematogràfic.
5.2. Els premis són concedits a través d'una resolució del director gerent de l'Institut Valencià de Cinematografia Ricardo Muñoz Suay, a proposta del jurat corresponent.
5.3. Les decisions tant del comité de selecció com del jurat són inapel·lables.
6. Premis i mencions
6.1. Les obres seleccionades poden obtindre els premis següents:
Premi categoria A
Lot de material audiovisual, trofeu i diploma acreditatiu.
Accèssit categoria A
Lot de material audiovisual, trofeu i diploma acreditatiu.
Premi categoria B
Lot de material audiovisual, trofeu i diploma acreditatiu.
Accèssit categoria B
Lot de material audiovisual, trofeu i diploma acreditatiu.
Premi categoria C
Lot de material audiovisual, trofeu i diploma acreditatiu.
Accèssit categoria C
Lot de material audiovisual, trofeu i diploma acreditatiu.
Els premis i accèssits de cada una de les tres categories són atorgats pel Ministeri d'Educació i Ciència. Direcció General d'Educació, FP i Innovació Educativa, Centre Nacional d'Informació i Comunicació Educativa.
6.2. Mencions i diploma acreditatiu: al millor guió, a la millor interpretació masculina i femenina, a la millor fotografia i a la pel·lícula més innovadora.
Premi especial "La Aventura del Saber". El programa educatiu La Aventura del Saber de la 2 de TVE atorga un premi al millor treball realitzat dins de l'àmbit educatiu, i, a més, si el format i les condicions tècniques ho permeten, emetrà tota o una part de l'obra guardonada.
Premi CISS Praxis-Cuadernos de Pedagogía. Menció honorífica a la tasca docent del professorat per la dedicació i el suport a la producció audiovisual, que consistix en una subscripció gratuïta a la revista Cuadernos de Pedagogía.
7. Inscripció
7.1. Les persones participants han de realitzar la inscripció en línia, a través de la nostra pàgina web, fins al 15 d'abril de 2007.
7.2. El dossier d'inscripció ha de constar de:
- Còpia en DVD (o VHS) de la pel·lícula.
- Report de la inscripció electrònica.
- Acreditació, per part del centre a què pertanguen, de la matriculació i l'edat dels alumnes per a les categories A i B.
- Acreditació, por part del centre o associació a què es pertanga, i fotocòpia del DNI del director o directors per a la categoria C.
- Una fotografia d'algun fragment de l'obra per a publicar-les en el catàleg.
7.3. La documentació ha de ser enviada (abans del 15 d'abril de 2007) a:
Festival Internacional de Cinema "Cinema Jove"
C/ La Safor, núm. 10, despatx 5, 46257 València
Tel.: (34) 598 720 222; fax: (34) 801 520 301
isgqcthuxh@spi.ga
www.cinemajovefilmfest.com
7.4. La documentació es pot presentar a més en qualsevol dels llocs que preveu l'article 38.4 de la Llei 30/1992, de 30 de novembre, de règim jurídic de les administracions públiques i del procediment administratiu comú.
8. Utilització de les obres
8.1. L'IVAC es reserva el dret de reproduir en una còpia les obres premiades, esmentant-ne l'autoria, i de projectar-les en altres festivals, en qualitat d'obres seleccionades en Cinema Jove, i també en el circuit de distribució no comercial de la Generalitat.
8.2. Les obres seran enviades als autors, una vegada finalitzat el Festival, a l'adreça facilitada en l'apartat "Dades" del grup realitzador del full d'inscripció.
8.3. Totes les obres han de dur una etiqueta amb l'adreça de devolució. En el cas que les dades no siguen correctes o estiguen incompletes, el Festival no es responsabilitza del retard o de la pèrdua en la devolució.
8.4. Les despeses d'enviament de les obres són a càrrec de la persona expedidora, i les de devolució, a càrrec de l'organització del Festival.
9. Acceptació de les bases
La participació en la Trobada suposa l'acceptació d'estes bases.